กลต.จี้SCIBฟ้องบลจ.ไอเอ็นจี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ก.ล.ต.จี้ธนาคารนครหลวงไทยฟ้องเรียกค่าเสียหาย บลจ.ไอเอ็นจี กรณีกองทุน ที ยู โดม มีปัญหา สั่งทั้งคู่แก้ระบบควบคุมภายในด่วนจี๋
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ก.ล.ต.สั่งให้บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) และธนาคารนครหลวงไทย (SCIB) ในฐานะผู้ดูแลผลประโยชน์ แก้ไขข้อบกพร่องของระบบการควบคุมภายในเป็นการเร่งด่วน และให้ SCIB ฟ้องเรียกค่าสินไหมทดแทนจาก บลจ.ไอเอ็นจี ซึ่งเป็นบริษัทจัดการกองทุนรวมอสังหาริมทรัพย์ ที ยู โดม เรสซิเดนท์เชียล คอมเพล็กซ์ (TUPF) เพื่อประโยชน์ของผู้ถือหน่วยลงทุนโดยรวม
ทั้งนี้ จากการตรวจสอบข้อเท็จจริงเพิ่มจากการร้องเรียนความไม่โปร่งใสของการบริหารจัดการ TUPF การก่อสร้างอาคารเซอร์วิสอพาร์ตเมนต์ และปรับปรุงพื้นที่พลาซาที่ยังไม่เสร็จตามกำหนด ก.ล.ต.พบว่า บลจ.ไอเอ็นจี ปฏิบัติงานบกพร่อง เช่น ปรับเปลี่ยนแบบแปลนก่อสร้างเพิ่ม ลดจำนวนห้องพัก โดยไม่ขอมติผู้ถือหน่วย
นอกจากนี้ 1. บลจ.ไอเอ็นจีไม่ปฏิบัติให้เป็นไปตามโครงการจัดการกองทุนรวม TUPF โดยได้ปรับเปลี่ยนแบบแปลนก่อสร้างอาคารเซอร์วิสอพาร์ทเม้นท์ เพื่อเพิ่มพื้นที่ส่วนพลาซ่าและลดจำนวนห้องพักลง โดยไม่ได้ขอมติจากผู้ถือหน่วยลงทุนก่อน และ บลจ.ไอเอ็นจีได้ยินยอมให้มีการแก้ไขสัญญาเพื่อให้กองทุนรวม TUPF ตกลงรับมอบทรัพย์สินที่เช่าซึ่งมีส่วนที่ยังก่อสร้างไม่แล้วเสร็จ และให้กองทุนรวม TUPF เป็นผู้รับผิดชอบค่าใช้จ่ายส่วนที่เหลือเอง 
ไม่สามารถแสดงหลักฐานการคัดเลือกบริษัทที่จะได้รับสิทธิเช่าช่วงพื้นที่พลาซาและเซอร์วิสอพาร์ตเมนต์ ซึ่งบริษัทดังกล่าวรับจะปรับปรุงพื้นที่พลาซาและเซอร์วิสอพาร์ตเมนต์ด้วยค่าใช้จ่ายของบริษัทเอง 318 ล้านบาท เพื่อแลกกับสิทธิในการเช่าช่วงพื้นที่ ซึ่งมีข้อสังเกตว่าบริษัทที่ถูกรับเลือกเพิ่งจะจัดตั้งและมีทุนจดทะเบียนเพียง 1 ล้านบาท มีความสัมพันธ์ทางธุรกิจกับผู้บริหาร บลจ.ไอเอ็นจี และปัจจุบันก็ปรับปรุงพื้นที่พลาซาไม่เสร็จ โดย 
3. บลจ.ไอเอ็นจีดำเนินการให้กองทุนรวม TUPF จ่ายเงินจำนวน 10 ล้านบาทให้แก่บริษัทที่ปรับปรุงพื้นที่พลาซ่า โดยที่กองทุนรวม TUPF ไม่มีหน้าที่ต้องจ่ายเงินตามสัญญาดังกล่าว 
4. การรับมอบงานก่อสร้างในส่วนของเฟอร์นิเจอร์ในอาคารหอพักนักศึกษาไม่ครบถ้วนตามที่ได้ระบุไว้ในเอกสาร โดยไม่มีหลักฐานประกอบการวิเคราะห์หรือตัดสินใจในการดำเนินการดังกล่าว ซึ่งทำให้กองทุนรวม TUPF อาจมีปัญหาส่งมอบทรัพย์สินคืนให้ผู้ให้เช่าทรัพย์สินไม่ครบเมื่อสิ้นสุดระยะเวลาการเช่า 30 ปี 
5. บลจ.ไอเอ็นจี และบริษัทที่จะได้รับสิทธิเช่าช่วงฯ ร่วมกันรับเงินมัดจำค่าเช่าพื้นที่พลาซ่า ทั้งๆ ที่บริษัทที่จะได้รับสิทธิเช่าช่วงฯ ยังไม่ได้รับสิทธิเช่าช่วงพื้นที่พลาซ่า และไม่พบว่าเงินมัดจำดังกล่าวเข้าบัญชีของกองทุนรวม TUPF 
6. การปรับปรุงพลาซ่าและเซอร์วิสอพาร์ทเม้นท์ไม่แล้วเสร็จภายในเดือนธันวาคม 2552 และไม่สามารถจัดหาผลประโยชน์ได้ตั้งแต่เดือนมกราคม 2553 ตามกำหนด แต่ บลจ.ไอเอ็นจีไม่ได้เปิดเผยข้อมูลนี้ต่อผู้ถือหน่วยลงทุน จนกระทั่ง ก.ล.ต. สั่งให้เปิดเผยข้อมูลดังกล่าว
การปฏิบัติงานที่บกพร่องของ บลจ.ไอเอ็นจี ตามที่ ก.ล.ต. ตรวจพบข้างต้น สามารถสรุปได้ว่า
1. บลจ.ไอเอ็นจีมีข้อบกพร่องเกี่ยวกับระบบงานและมีการปฏิบัติไม่เป็นไปตามข้อกำหนดของกฎหมายหลักทรัพย์ กล่าวคือ (1) ไม่มีการสอบทานการปฏิบัติงานของพนักงาน และ (2) แผนตรวจสอบการปฏิบัติงาน (audit plan) ของ บลจ.ไอเอ็นจี ตั้งแต่ พ.ศ. 2550 ถึง พ.ศ. 2552 ไม่มีการตรวจสอบการจัดการกองทุนรวมอสังหาริมทรัพย์ และ
2. ธนาคารนครหลวงไทยมีข้อบกพร่องเกี่ยวกับ (1) ระบบในการกำกับดูแลให้บริษัทจัดการปฏิบัติให้เป็นไปตามโครงการจัดการกองทุนรวม และ (2) ระบบควบคุมการรับจ่ายทรัพย์สินของกองทุนรวมเพื่อป้องกันมิให้เกิดความเสียหายแก่กองทุนรวม 
ก.ล.ต.ยังอยู่ระหว่างตรวจสอบข้อเท็จจริงเพิ่มต่อไป